A black eagle on a red shield

Description automatically generated**MINISTRIA E EKONOMISË, KULTURËS DHE INOVACIONIT**

**UDHËZUESI DHE PRIORITETET**

**THIRRJE PËR PROJEKT – PROPOZIMET 2024**

**Thirrje për Projekte 2024**

Mbështetur në politikat e Qeverisë Shqiptare për kulturën, si dhe në vizionin e përbashkët për Shqipërinë turistike, Ministria e Ekonomisë, Kulturës dhe Inovacionit hap Thirrjen për Projekte për vitin 2024, me qëllim krijimin e një klime nxitëse e mbështetëse për komunitetin artistik, për të gjallëruar e pasuruar jetën kulturore, si dhe për të promovuar trashëgiminë kulturore materiale e jomateriale, përmes urave inovative të komunikimit me publikun e duke nxitur zhvillimin ekonomik kombëtar.

**Kush mund të aplikojë?**

Thirrja për aplikim për projekte synon të mbështesë financiarisht me fonde publike projekt-propozime të paraqitura nga persona juridikë të regjistruar si OJF, individë, si edhe persona fizikë të regjistruar në QKB, të cilët kanë në objekt të veprimtarisë së tyre promovimin, mbrojtjen, ruajtjen, përcjelljen dhe digjitalizimin e artit, kulturës dhe trashëgimisë kulturore.

**PRIORITETET E THIRRJES**

1. **Promovimi i artit, kulturës dhe trashëgimisë kulturore përmes veprimtarive kulturore.**

Ministria e Ekonomisë, Kulturës dhe Inovacionit do të mbështesë projekte të cilat nxisin krijimtarinë artistike të individëve apo grupeve të individëve. Ministria e Ekonomisë, Kulturës dhe Inovacionit do të vazhdojë të mbështesë financiarisht sektorët kulturorë dhe veprimtaritë, të cilat bazohen në shprehje krijuese artistike bashkëkohore individuale ose kolektive, por edhe ato që përcjellin traditat dhe vlerat më të mira të trashëgimisë sonë jomateriale, aktivitete që kanë impakt të prekshëm në një publik të gjerë dhe që mbajnë gjallë skenën e pavarur kulturore në vendin tonë, jo vetëm në kryeqytet, por në të gjithë Shqipërinë, të tilla si:

* Aktivitete kulturore në ambiente të hapura publike, të cilat përkojnë me periudhën e sezonit turistik përgjatë vitit 2024;
* Koncerte, festivale, shfaqje të artit skenik bashkëkohor dhe të arteve pamore;
* Panaire kushtuar artit, historisë e kulturës, me fokus zhvillimin ekonomik dhe shkëmbimin e eksperiencave, ekspozita me qëllim promovimin e artistëve të rinj e jo vetëm;
* Instalime multimediale dhe ekspozita arti që shfaqin interpretime bashkëkohore të trashëgimisë kulturore;
* Projekte kulturore, të cilat përcjellin vlerat e trashëgimisë kulturore të tilla si: artet e shfaqjes (muzika, kënga dhe vallja), rituale dhe festa, traditat e folura;
* Publikime në kuadrin e promovimit të artit dhe trashëgimisë të tilla si bibliografi, albume artistike, albume fotografike, mbi trashëgiminë kulturore, arkitekturën, kinematografinë, koleksione, etj;
* Promovim dhe nxitje e kineastëve të rinj, mbështetje për realizimin e dokumentarëve ose produksioneve të tjera multimedia, me fokus promovimin e trashëgimisë, jetës artistike dhe pasurisë kulturore;
* Rrjetëzimi i ngjarjeve dhe forumeve për profesionistët e kulturës, nxitja e dialogut, bashkëpunimit dhe inovacionit në sektorin kulturor.

1. **Promovimi i artizanatit, industrive kreative dhe projekteve të inovacionit**

Ministria e Ekonomisë, Kulturës dhe Inovacionit do të mbështesë dhe do të nxisë industritë kreative, të tilla si arkitektura, dizajni, krijimtaria multimediale, artet performuese, etj., të cilat flasin me gjuhën e kohës, mbështeten në elementë identitarë shqiptarë dhe janë një sektor i rëndësishëm i jetës artistike në vend që krijon mundësi angazhimi e punësimi.

Industria kreative është mënyra më e mirë për të promovuar dhe ngritur në art trashëgiminë tonë kulturore sipas motos: “Kultivojmë traditën, përqafojmë risitë”.

Ministria e Ekonomisë, Kulturës dhe Inovacionit do të mbështesë financiarisht artizanët dhe profesionistët në fushën e artizanatit dhe të zejtarisë për të ndihmuar e zhvilluar ekonomitë e vogla lokale. Këto projekte do të nxisin krijimtarinë dhe do të ndihmojnë në rikthimin e vëmendjes dhe përcjelljen e zanateve dhe profesioneve, të cilat po rrezikojnë zhdukjen nën ndikimin e kohës.

Gjithashtu, fokus të veçantë do të ketë për:

* Nisma mjedisore të integruara në ngjarje kulturore, duke promovuar qëndrueshmërinë dhe praktikat e përgjegjshme turistike;
* Zhvillimi i workshop dhe sesione interaktive mbi zanatet dhe artet tradicionale, duke ofruar përvoja praktike për vizitorët;
* Projekte artistike bashkëpunuese që përfshijnë komunitetin për të nxitur një ndjenjë përkatësie dhe krenarie kulturore.

1. **Promovimi i artit, kulturës dhe trashëgimisë kulturore përmes teknologjisë digjitale**

Përmes teknologjisë, aplikacioneve digjitale, tureve virtuale, audio-guidave, krijimeve multimediale, muzeve virtualë, krijimit të lojërave interaktive argëtuese dhe edukuese për fëmijët e vegjël dhe qasje të tjera, synohet të prekim një publik tepër të gjerë, që nga grupmoshat më të vogla, të cilat mësojnë shprehitë e para për familjen, atdheun, tokën, kulturën, trashëgiminë; te nxënësit dhe të rinjtë; publikun në skajet më të largëta që ka akses te teknologjia përmes smartfonëve e kompjuterit; padyshim publikun e huaj, që përmes një gjuhe universale, atë të teknologjisë, do të mësojnë më shumë për Shqipërinë, duke u mbështetur në programin “Edukimi përmes kulturës”.

**TIPOLOGJIA/LLOJET E VEPRIMTARIVE KULTURORE**

*\*Veprimtaritë kulturore të listuara më poshtë, janë shembuj* *dhe aplikimet nuk kufizohen vetëm në këto lloje veprimtarish kulturore.*

* Programe edukimi dhe formimi, të cilat nxisin talentet e reja, të mbështetura në teknologjitë bashkëkohore.
* Ndërtim aplikacionesh që publikojnë informacione të trashëgimisë kulturore në formën e guidave digjitale dhe bazave të të dhënave.
* Ndërtim aplikacionesh që publikojnë informacione të trashëgimisë kulturore në formë digjitale, për t’u përdorur si referencë në mësimdhënie, në funksion të promovimit të trashëgimisë kulturore dhe që ndikojnë në nxitjen e talenteve të reja.
* Veprimtari ku promovohen dhe mbështeten artistët e rinj, inovacioni dhe veprimtaritë krijuese.
* Organizimi i koncerteve, festivaleve, panaireve, shfaqjeve skenike bashkëkohore, kremtimeve për ngjarje historike të caktuara, turneve kulturore, shfaqjeve artistike.
* Veprimtari të cilat përcjellin vlerat e trashëgimisë kulturore të tilla si artet e shfaqjes- muzika, vallja, dhe kënga, rituale dhe festa, traditat e folura, etj.
* Digjitalizimi i produkteve kulturore, përfshirë fushën audio-vizuale.
* Zhvillimi i programeve të posaçme me studentët e arteve, trashëgimisë kulturore, arkitekturës, antropologjisë, arkeologjisë, etj.
* Organizimi, zhvillimi dhe përmirësimi i platformave dhe faqeve web mbi artin e kulturën.
* Botimi i bibliografive, albumeve artistike, fotografike, veprave mbi trashëgiminë kulturore, arkitekturën, etj.

**TIPOLOGJIA/LLOJET E VEPRIMTARIVE QË NUK FINANCOHEN**

* Projekte në përkrahje të organizatave, organizimeve politike apo aktiviteteve të jashtëligjshme;
* Fonde për mbulim defiçiti apo për shpenzime kapitale;
* Subvencionim i shpenzimeve financiare të organizimeve të tjera;
* Fonde për blerje toke, godine, zyre;
* Financim retroaktiv për projekte që janë në zbatim apo të përfunduara;
* Projekte jashtë zonës së mbulimit të projektit në fjalë;
* Blerje pajisjesh (përveç rastet kur ato janë të nevojshme për zbatimin e projektit dhe nuk kalojnë më shumë se 25 % të buxhetit të kërkuar (në raste të tilla pajisjet mbeten pronë e Ministrisë së Ekonomisë, Kulturës dhe Inovacionit, deri në momentin kur i dhurohen subjektit);
* Vepra artistike si, libra, filma etj, të cilat mbështeten dhe trajtohen nga institucione të tjera.

**​ AFATET KOHORE DHE PERIUDHA E REALIZIMIT**

* Thirrja do të qëndrojë e hapur : Nga data 9 shkurt deri në datën 1 mars
* Periudha e realizimit të projekteve: Mars - 5 dhjetor 2024

**MËNYRA E APLIKIMIT**

Dokumentacioni dorëzohet në formë të printuar, direkt ose me rrugë postare, në Zyrën e Protokollit te Ministria e Ekonomisë, Kulturës dhe Inovacionit (Rr. “Ibrahim Rugova”, pranë parkut “Rinia”) dhe elektronikisht në adresën [kultura@meki.gov.al](mailto:kultura@meki.gov.al)

**VIZIBILITETI**

Aplikantët e mbështetur financiarisht për një projekt duhet të evidentojnë në çdo rast në mënyrë të dukshme dhe të pranuar nga palët në kontratën që do të lidhet për këtë qëllim, përkrahjen financiare të Ministrisë së Ekonomisë, Kulturës dhe Inovacionit, si dhe vendosjen e logos së saj.

**VËMENDJE!**

* Ministria e Ekonomisë, Kulturës dhe Inovacionit do të mbështesë financiarisht me fonde publike projekt-propozime të paraqitura vetëm nga individë, persona juridikë të regjistruar si OJF, persona fizikë të regjistruar në QKB, të cilët kanë në objekt të veprimtarisë promovimin, mbrojtjen, ruajtjen, përcjelljen dhe digjitalizimin e artit, kulturës dhe trashëgimisë kulturore.
* Një subjekt nuk mund të paraqesë më shumë se një propozim në thirrjen e vitit 2024.
* Në rast se gjatë zbatimit të projektit, vërtetohet se ka patur paraqitje të dokumentacionit të rremë, Ministria e Ekonomisë, Kulturës dhe Inovacionit do të kërkojë kthimin e plotë të shumës së akorduar.
* Aplikanti ka për detyrë të aplikojë objektivat, prioritetet dhe garancitë e vizibilitetit në përputhje me rregullat e komunikimit dhe të vizibilitetit të Ministrisë së Ekonomisë, Kulturës dhe Inovacionit.

**DOKUMENTET BASHKËLIDHUR**

Aneksi 1: Udhëzuesi dhe Prioritetet për Thirrjen 2024

Aneksi 2: Formulari i Projekt-Propozimit 2024

Aneksi 3: Formulari i Projekt-Buxhetit 2024

Aneksi 4: Formulari i Aktiviteteve 2024

Aneksi 5: Lista e dokumenteve shoqërues të aplikimit